ดัชนีฮั่งเส็ง ร่วง 3% หลัง “เทนเซ็นต์” ลดถือหุ้น “เหม่ยถวน” กว่า 90%
ดัชนีฮั่งเส็งตลาดหุ้นฮ่องกงร่วงเกือบ 3% หลังเทนเซ็นต์ โฮลดิ้งส์ ซึ่งเป็นบริษัทเทคโนโลยีรายใหญ่ของจีน ประกาศลดถือครองหุ้น "เหม่ยถวน" จำนวน 958.1 ล้านหุ้น คิดเป็นสัดส่วน กว่า 90% มูลค่า 2 หมื่นล้านดอลลาร์ ส่งผลกระทบต่อการซื้อขายที่ตลาดหุ้นฮ่องกงเช้านี้
ดัชนีฮั่งเส็ง ร่วงเกือบ 3% หลังเทนเซ็นต์ โฮลดิ้งส์ ประกาศลดถือครองหุ้น "เหม่ยถวน" จำนวน 958.1 ล้านหุ้น คิดเป็นสัดส่วน กว่า 90% มูลค่า 2 หมื่นล้านดอลลาร์ ส่งผลกระทบต่อการซื้อขายที่ตลาดหุ้นฮ่องกงเช้านี้
17 พ.ย. 2565

ผู้สื่อข่าวรายงานว่า ดัชนีฮั่งเส็งตลาดหุ้นฮ่องกงร่วงลงเกือบ 3% ในช่วงเช้าวันนี้ หลังจาก บริษัทเทนเซ็นต์ โฮลดิ้งส์ ซึ่งเป็นบริษัทเทคโนโลยีรายใหญ่ของจีน ประกาศลดการถือครองหุ้นในบริษัทเหม่ยถวน (Meituan) จำนวน 958.1 ล้านหุ้น คิดเป็นมูลค่า 2 หมื่นล้านดอลลาร์ โดยเทนเซ็นต์ลดการถือครองหุ้นด้วยวิธีการมอบหุ้นเหม่ยถวนจำนวนดังกล่าวให้กับบรรดาผู้ถือหุ้นในรูปแบบของการจ่ายเงินปันผลพิเศษ
ทั้งนี้ส่งผลให้ราคาหุ้นเหม่ยถวนซึ่งเป็นแพลตฟอร์มจัดส่งอาหาร ร่วงลงกว่า 6% ในการซื้อขายที่ตลาดหุ้นฮ่องกงเช้านี้
ด้านเทนเซ็นต์ระบุว่า การลดจำนวนหุ้นในเหม่ยถวนนั้น คิดเป็นสัดส่วนสูงถึง 90.9% ของหุ้นที่เทนเซ็นต์ถือครอง และคิดเป็นสัดส่วน 15.5% ของจำนวนหุ้นที่เหม่ยถวนออกเสนอขาย ณ วันที่ 31 ต.ค.65
นอกจากนี้ ข่าวดังกล่าวยังส่งผลให้ราคาหุ้นเทนเซ็นต์ร่วงลงกว่า 3% ในการซื้อขายที่ตลาดหุ้นฮ่องกงเช้านี้ด้วย
ส่วนเมื่อวานนี้ เทนเซ็นต์เปิดเผยว่า รายได้ในไตรมาส 3/65 ของบริษัทลดลง 2% สู่ระดับ 1.40 แสนล้านหยวน (1.98 หมื่นล้านดอลลาร์) จากช่วงเวลาเดียวกันของปีที่แล้วซึ่งอยู่ที่ระดับ 1.423 แสนล้านหยวน